DA Den Europæiske Unions Tidende CE 78/824

(2004/C 78 E/0877)

SKRIFTLIG FORESPØRGSEL E-3548/03

af Antonios Trakatellis (PPE-DE) til Kommissionen

(28. november 2003)

Om: Offentlige arbejder i Grækenland: Mangler og byggesjusk i forbindelse med Igoumenitsas havn og Egnatia-vejen

Mange projekter i Grækenland, som er blevet udført med samfinansiering fra fællesskabsfondene under anden og tredje fællesskabsstøtteramme udviser betydelige mangler samt en række tilfælde af byggesjusk. Manglerne ved planlægningen og studierne samt det dårligt udførte arbejde medfører foruden risikoen for, at mennesker kommer til skade, ødelæggelser af terrænet og den eksisterende infrastruktur. Et eksempel herpå er projektet med Igoumenitsas nye havn, der for nylig blev indviet af premierministeren, og som ifølge kritik fremført i det græske parlament udgør et klassisk eksempel på et projekt, der ud over forsinkelserne og overskridelserne af budgettet er blevet udført uden, at de grundlæggende forudsætninger var til stede, såsom afledningen af regnvand. Det samme ses ved projektet med Egnatia-vejen, hvor der forekommer oversvømmelser og videreførsel af inert materiale, der nogle gange, når det er nået frem til Igoumenitsa, har spærret broen og derved hindret vandets normale løb ud til havet. Regnskyl (19. oktober 2003) har forårsaget omfattende ødelæggelser af vej- og landbrugsnettet i Thesprotia.

1. Hvordan vurderes det system, som projekter udføres efter i Grækenland, og hvorvidt er det tilladt at godkende og med fællesskabsmidler finansiere projekter, der udviser mangler med hensyn til planlægning, studier og dårligt udført arbejde?

2. Hvem bærer ansvaret for mangelfuld planlægning, undersøgelser og dårligt udført arbejde, og i hvilket omfang er det et spørgsmål om Fællesskabets ansvar i kontraktforhold på grundlag af EF-traktatens artikel 288?

3. Agter Kommissionen at anmode ESPEL (det særlige kontrolråd) om oplysninger om det konkrete tilfælde (Igoumenitsas havn og Egnatia-vejen) samt klarlægge årsagerne til manglerne og det dårligt udførte arbejde, og hvilke foranstaltninger vil Kommissionen træffe for i fremtiden at undgå, at der udføres projekter af dårlig kvalitet?

4. Kan disse projekter finansieres direkte på grundlag af ansøgningen indgivet til de ansvarlige myndigheder, gennemførelse af studier og udførelse af et projekt for afledning af regnvand i området ved Igoumenitsas nye havn og løsning af de problemer, der er opstået på grund af arbejdet med Egnatia-vejen?

Svar afgivet på Kommissionens vegne af Michel Barnier

(28. januar 2004)

Det er medlemsstaternes ansvar, at de støttede projekter, herunder udformning, undersøgelse og opførelse af offentlige arbejder, gennemføres i overensstemmelse med EU-lovgivningen. Derfor er det de græske myndigheders ansvar at sikre overensstemmelse med gældende lovgivning og garantere kvaliteten af anlægsarbejdet. Følgelig har EU ikke noget kontraktsansvar i denne henseende.

Ifølge de oplysninger, Kommissionen har modtaget fra de græske myndigheder, er arbejderne i Igoumenitsas nye havn ikke berørt af de af det ærede medlem nævnte problemer, fordi disse arbejder finder sted langt væk fra de floder, der forårsagede de omtalte oversvømmelser, og ikke har nogen forbindelse med dem. Ifølge samme myndigheder var de ekstreme vejrforhold den 19. oktober 2003 skyld i, at Lycopodi-flodens strømningshastighed var mere end dobbelt så stor som den beregnede maksimums-hastighed i de godkendte tekniske undersøgelser af Egnatia-projektet, hvilket var den eneste grund til oversvømmelsen. Man er i øjeblikket ved at vurdere, hvor store skader der er sket på tilretningerne af Lykopodi-flodens forløb.